Maties se koor hou binnekort galakonsert | Maroela Media
Met die jaar wat einde se kant toe staan, het is byna weer tyd vir die koor van die Universiteit van Stellenbosch se galakonserte in die Endler op Stellenbosch.
Een van die unieke werke wat die koor gaan uitvoer is ŉ toonsetting van ŉ gedig deur die Somaliese vlugteling Warda Mohamed. Warda het op veertienjarige ouderdom saam met haar ouers na Amerika gevlug om van die burgeroorlog in haar tuisland te ontsnap. Dié werk, getoonset deur Jake Runestad, het spesiale perkussie-begeleiding en vier soliste.
Volgens die bekroonde dirigent, André van der Merwe, is vanjaar se repertoire ŉ musikale reis, met vyf werke wat vir die eerste keer in Suid-Afrika uitgevoer word. Een daarvan is die Switserse komponis Michael Osztyga se “Jupiter”, met die subtitel “ŉ Komiese reis”. Dit is ŉ kaleidoskopiese werk wat die luisteraar letterlik op reis neem.
Nog ŉ Suid-Afrikaanse première is “Bronze Tryptich” deur Dan Forrest. Hierdie duet tussen koor en klaiver word saam met Elna van der Merwe en Zorada Temmigh uitgevoer.
Van der Merwe sê voorts dat die program tot vele musikale smake sal spreek. Buiten musiek van Lady Gaga en A great big world is daar ook Afrikaanse werke van Neil van der Watt en Peter Klatzow. Daarbenewens is daar ook die “tradisionele” koormusiek wat gehore van hierdie wêreldkampioen-koor verwag.
Kaartjies kos R 145 en kan by Computicket gekoop word. Studente met ŉ geldige studentekaart kan kaartjies vir slegs R 100 by Computicket-takke koop. Daar is twee optredes, naamlik op Sondag 27 September om 16h30 die middag en Woensdagaand 30 September om 20h00.
Om die Universiteitskoor van Stellenbosch vir ŉ optrede te bespreek, kontak vir Jana Hattingh by 021 886 5036 of stuur ŉ boodskap na [email protected].
Luister gerus na die Universiteitskoor se vertolking van Michael Jackson se treffer Man in the mirror, wat hieronder geplaas word.
PUIK!!! Lune van Wyk julle koor is A-WE-SOME. Strekte